
1.
A GYÓGYSZER MEGNEVEZÉSE

Atorvastatin‑ratiopharm 10 mg filmtabletta

Atorvastatin‑ratiopharm 20 mg filmtabletta

Atorvastatin‑ratiopharm 40 mg filmtabletta

2.
MINŐSÉGI ÉS MENNYISÉGI ÖSSZETÉTEL

10 mg, 20 mg vagy 40 mg atorvasztatin (atorvasztatin‑kalcium formájában) filmtablettánként.

A segédanyagok teljes listáját lásd a 6.1 pontban.

3.
GYÓGYSZERFORMA

Filmtabletta.

10 mg:

Fehér, kerek, bikonvex, 7 mm átmérőjű filmtabletta 

20 mg:

Fehér, kerek, bikonvex, 9 mm átmérőjű filmtabletta

40 mg:

Fehér, ovális, bikonvex, 8,2 x 17 mm átmérőjű filmtabletta

4.
KLINIKAI JELLEMZŐK

4.1
Terápiás javallatok

Az Atorvastatin‑ratiopharm az étrendi változás kiegészítéseként alkalmazható az emelkedett összkoleszterin‑, LDL‑koleszterin-, apolipoprotein‑B‑ vagy trigliceridszint csökkentésére primer hypercholesterinaemiában, heterozigóta familiáris hypercholesterinaemiában, valamint kevert hyperlipidaemiában (pl. Fredrickson szerinti IIa, illetve IIb típusokban), azokban az esetekben, amikor a speciális diéta és egyéb, nem gyógyszeres beavatkozások nem hoznak kielégítő eredményt.

Homozigóta familiáris hypercholesterinaemiában szenvedő betegeknél kombinált terápiában alkalmazható pl. más, az LDL‑koleszterinszintet csökkentő gyógyszerekkel együtt, vagy akkor, ha az összkoleszterin‑ és LDL‑koleszterinszint csökkentését célzó egyéb intézkedésekkel nem volt elérhető kielégítő eredmény.

4.2
Adagolás és alkalmazás 

Az Atorvastatin‑ratiopharm alkalmazása előtt a betegnek a szokásos lipidcsökkentő diétát kell előírni, amit az Atorvastatin‑ratiopharm‑kezelés ideje alatt végig folytatnia kell. Az adagokat egyénre szabottan kell megállapítani a kiindulási LDL‑koleszterinszint, a kezelési célkitűzés és a beteg terápiára adott válasza alapján.

A szokásos kezdő adag naponta egyszer 10 mg. Az adagolást 4‑hetes vagy nagyobb időközönként kell módosítani. A maximális adag naponta egyszer 80 mg. A teljes napi gyógyszeradagot egyszerre kell bevenni, és a gyógyszer a nap bármely szakában, étkezéstől függetlenül bevehető. 

Igazolt coronaria‑betegségben szenvedő vagy ischaemia fokozott kockázatának kitett betegeknél a kezelési célkitűzés a 3 mmol/l (vagy 115 mg/dl) alatti LDL‑koleszterin- és az 5 mmol/l (vagy 190 mg/dl) alatti össz-koleszterinszint biztosítása. 

Primer hypercholesterinaemia és kombinált (kevert) hyperlipidaemia

A betegek többsége számára megfelelő dózis a napi 10 mg Atorvastatin‑ratiopharm. A kezelésre adott válasz 2 héten belül mutatkozik, a maximális terápiás hatás pedig általában 4 hét alatt érhető el. A terápiás válasz hosszú távú kezelés során is fennmarad.

Heterozigóta familiáris hypercholesterinaemia

A kezdő adag 10 mg Atorvastatin‑ratiopharm naponta. Az adagot minden betegnél egyénre szabottan kell megállapítani, és 4‑hetes időközönként lehet módosítani, a napi 40 mg eléréséig. Ezt követően a dózis maximum napi 80 mg‑ig emelhető, vagy a napi egyszeri 40 mg atorvasztatin epesavkötő gyantával kombinációban adható.

Homozigóta familiáris hypercholesterinaemia

Egy klinikai vizsgálatban, amelyben a résztvevő 64 beteg közül 46 szenvedett homozigóta familiáris hypercholesterinaemiában, legfeljebb 80 mg atorvasztatin dózisokat alkalmaztak. Ennél a 46 betegnél az LDL‑koleszterin szintjének átlagos csökkenése 21% volt. 

Azokban az esetekben, amikor egyéb kezelési eljárásokkal nem volt elérhető megfelelő eredmény, a homozigóta familiáris hypercholesterinaemiás betegek napi 10‑80 mg atorvasztatin adagot kaptak, valamilyen egyéb vérlipid-csökkentő terápia (pl. más LDL‑koleszterinszint csökkentő gyógyszerek) mellett.

Károsodott vesefunkciójú betegek
A vesebetegség nem befolyásolja sem az atorvasztatin plazmakoncentrációját, sem a vérlipidekre kifejtett hatását, ezért nincs szükség az adag módosítására.

Időskorú betegek

A 70 éves vagy ennél idősebb korú betegek esetében az ajánlott adagok alkalmazásának hatékonysága és biztonságossága a többi felnőttéhez hasonló.

Gyermekek és serdülőkorúak 

Gyermekeknél a készítmény alkalmazását szakorvosnak kell felügyelnie.

Gyermekek esetében kevés tapasztalat áll rendelkezésre a készítmény alkalmazásával kapcsolatosan, és ezek is csak súlyos abnormális hyperlipidaemiában pl. homozigóta familiáris hypercholesterinaemiában szenvedő, kisszámú (4‑17 éves) betegcsoportra korlátozódnak. A javasolt kezdő adag ennél a betegcsoportnál napi 10 mg atorvasztatin. A beteg tűrőképességétől és a kezelésre adott klinikai választól függően a dózis naponta 80 mg‑ig emelhető. A fejlődést érintő biztonságosságra vonatkozó információkat ennél a betegcsoportnál nem értékelték ki.

4.3
Ellenjavallatok

Az Atorvastatin‑ratiopharm ellenjavallt:

(
azon betegek számára, akiknek kórtörténetében a készítmény hatóanyagával vagy bármely segédanyagával szembeni túlérzékenység szerepel.

(
aktív májbetegségben szenvedőknél vagy azon betegeknél, akiknél a szérum‑transzaminázok koncentrációja tisztázatlan okból, tartósan a normális érték felső határának háromszorosa fölé emelkedik.

(
myopathiában szenvedő betegek számára.

(
terhes és szoptató nőknél.

(
fogamzásgátló módszert nem alkalmazó, fogamzóképes korban lévő nőknél.

4.4
Különleges figyelmeztetések és az alkalmazással kapcsolatos óvintézkedések

Májra gyakorolt hatások

Májfunkció vizsgálatokat kell elvégezni a kezelés megkezdése előtt, illetve a kezelés alatt szabályos időközönként. A lehetséges májkárosodásra utaló bármilyen jel vagy tünet észlelésekor ugyancsak el kell végezni a májfunkciós teszteket. Azokat a betegeket, akiknél emelkedett transzamináz értékek alakulnak ki, egészen a rendellenesség(ek) normalizálódásáig megfigyelés alatt kell tartani. Ha a transzamináz értékek tartósan meghaladják a normális érték felső határának háromszorosát, az Atorvastatin‑ratiopharm adagjának csökkentése vagy a kezelés felfüggesztése ajánlott (lásd 4.8 pont).

Az Atorvastatin‑ratiopharm fokozott óvatossággal alkalmazandó azon betegeknél, akik jelentős mennyiségű alkoholt fogyasztanak és/vagy akiknek kórtörténetében májbetegség szerepel.

Vázizomzatra gyakorolt hatások

Az atorvasztatin, egyéb HMG‑CoA‑reduktáz‑gátlókhoz hasonlóan, nagyon ritkán hatással lehet a vázizom-rendszerre, és ott myalgiát, myositist, illetve myopathiát okozhat, melyek akár rhabdomyolysissé is fokozódhatnak. A rhabdomyolysis egy potenciálisan életet fenyegető, jellemzően a CPK‑érték (a normál érték felső határának tízszeresét meghaladó mértékű) emelkedésével, myoglobinaemiával és myoglobinuriával jelentkező állapot, ami veseelégtelenséghez vezethet. 

A terápia megkezdése előtt:

Az atorvasztatint kellő körültekintéssel kell alkalmazni a rhabdomyolysisre hajlamos betegeknél. A sztatin‑terápia megkezdése előtt kreatin‑foszfokináz (CPK) szintet kell mérni az alábbi esetekben:

· vesekárosodásban,

· hypothyreosisban,

· ha öröklött myopathia szerepel a kórtörténetben,

· előző sztatin vagy fibrát alkalmazáskor jelentkező myopathia a kórelőzményben,

· májkárosodásban és/vagy túlzott mértékű alkoholfogyasztáskor,

· időskorú betegeknél (70 éves vagy idősebb korban). Az ilyen intézkedések szükségességét a fentiek függvényében kell eldönteni.

Ezekben az esetekben a kezeléssel járó kockázatot megfelelő körültekintéssel, a lehetséges terápiás előnyök és a potenciális kockázatok figyelembe vételével kell átgondolni. Alapos klinikai monitorozás javasolt. A CPK‑érték jelentős (a normál érték felső határának ötszörösét meghaladó) mértékű emelkedésekor a kezelést nem szabad megkezdeni.

Kreatin‑foszfokináz (CPK) mérések

A CPK mérését nem szabad kimerítő fizikai aktivitás után, vagy bármilyen, a CPK emelkedését kiváltó egyéb tényező fennállásakor végezni, mivel ezen körülmények megnehezítik az eredmények értékelését. Amennyiben a CPK‑érték szignifikánsan (a normál érték felső határának ötszörösét meghaladóan) emelkedett, a mérést az eredmény megerősítése érdekében 5‑7 nap múlva meg kell ismételni.

A kezelés alatt: 

· A betegnek el kell magyarázni, mennyire fontos, hogy azonnal jelentse, ha izomfájdalmat, görcsöket, vagy gyengeséget észlel, különösen, ha azt rosszullét vagy láz kíséri.

· Amennyiben ilyen tünetek jelentkeznek az atorvasztatin‑kezelés során, a betegek CPK‑szintjét ellenőrizni kell, és a CPK érték szignifikáns mértékű (a normál érték felső határának ötszörösét meghaladó) emelkedésekor a kezelést abba kell hagyni.

· Amennyiben az izomzattal kapcsolatos tünetek súlyosak vagy napi panaszokat okoznak, a kezelés megszakítását még akkor is fontolóra kell venni, ha a CPK‑értékek nem haladják meg a normál érték felső határának ötszörösét.

· Amennyiben a tünetek megszűnnek, és a CPK‑érték normalizálódik, megfontolható az atorvasztatinnal vagy más sztatinnal végzett terápia, a legalacsonyabb dózissal és szoros monitorozás alatt.

· Az atorvasztatin‑kezelést meg kell szakítani, ha a CPK‑érték szignifikáns mértékben (a normál érték felső határának tízszeresét meghaladóan) emelkedik, vagy ha rhabdomyolysis alakul ki, illetve feltételezhető. 

A rhabdomyolysis kockázata fokozódik az atorvasztatin olyan szerekkel való együttes alkalmazásakor, mint a ciklosporin, eritromicin, klaritromicin, itrakonazol, ketokonazol, nefazodon, niacin, gemfibrozil, egyéb fibrátok és a HIV‑proteáz‑gátlók (lásd 4.5 és 4.8 pont).

4.5
Gyógyszerkölcsönhatások és egyéb interakciók

HMG‑CoA‑reduktáz‑gátlók és ciklosporin, fibrátok, makrolid antibiotikumok, ideértve az eritromicint is, azol‑típusú antimikotikumok vagy niacin együttes alkalmazásakor nő a myopathia kialakulásának kockázata, ami nagyon ritkán rhabdomyolysis, illetve myoglobinuria következményeként kialakuló veseelégtelenséghez vezet. Ezért az egyidejűleg alkalmazott gyógyszerterápiával járó lehetséges előnyöket és kockázatokat gondosan mérlegelni kell (lásd 4.4 pont).

Citokróm P450 3A4‑gátlók: Az atorvasztatint a citokróm P450 3A4 metabolizálja. Bekövetkezhet interakció, ha az atorvasztatint citokróm P450 3A4‑gátlókkal (pl. ciklosporin, makrolid antibiotikumok, többek között eritromicin és klaritromicin, nefazodon, azol‑típusú antimikotikumok, beleértve az itrakonazolt is, illetve HIV‑proteáz‑gátlók) együtt alkalmazzák. Az atorvasztatin és ezen készítmények csak fokozott elővigyázatosság mellett adhatók együtt, mivel az egyidejű alkalmazás az atorvasztatin plazmaszintjének emelkedését eredményezheti (lásd még 4.4 pont). 

Eritromicin, klaritromicin: a naponta egyszer 10 mg atorvasztatin és a citokróm P450 3A4 inhibitoraiként ismert eritromicin (naponta 4‑szer 500 mg) vagy klaritromicin (naponta 2‑szer 500 mg)– együttes alkalmazása magasabb atorvasztatin plazmaszinteket eredményezett. A klaritromicin az atorvasztatin Cmax értékét 56%‑kal, AUC értékét pedig 80%‑kal emelte.

P‑glikoprotein‑gátlók: Az atorvasztatin és metabolitjai a P‑glikoprotein szubsztrátjai. A P‑glikoprotein gáltói (pl. ciklosporin) fokozhatják az atorvasztatin biohasznosulását.

Itrakonazol: napi 40 mg atorvasztatin és napi 200 mg itrakonazol egyidejű alkalmazása háromszorosára növelte az atorvasztatin AUC értékét.

Proteáz‑gátlók: az atorvasztatin és a citokróm P 450 3A4‑gátlóként ismert proteáz‑inhibitorok, egyidejű alkalmazása az atorvasztatin plazmakoncentrációjának emelkedését eredményezte.

Grapefruit lé: egy vagy több CYP3A4‑gátlót tartalmaz, így megemelheti a CYP3A4 által metabolizálódó gyógyszerek plazmaszintjét. 240 ml grapefruit lé elfogyasztása az atorvasztatin AUC értékének 37%‑os emelkedését, és az aktív ortohidroxid‑metabolit AUC értékének 20,4%‑os csökkenését idézte elő. A nagymennyiségben (több mint napi 1,2 l, 5 napon át) fogyasztott grapefruit lé azonban az atorvasztatin AUC értékét 2,5‑szeresre, az aktív HMG‑CoA‑reduktáz‑gátlók (atorvasztatin és aktív metabolitjai) AUC értékét pedig 1,3‑szeresre növelte. Ezért nagy mennyiségű grapfruit lé fogyasztása nem javasolt az atorvasztatin‑kezelés alatt.

Citokróm P450 3A4 induktorok: a citokróm P450 3A4‑et indukáló gyógyszerek (pl. rifampicin vagy fenitoin) atorvasztatinra gyakorolt hatása nem ismert. Ugyanezen izoenzim egyéb szubsztrátjaival nem ismertek ugyan kölcsönhatások, mégis gondolni kell erre a szűk terápiás index‑szel rendelkező gyógyszerek pl. a III. osztályba tartozó antiarrhythmiás szerek, többek között az amiodaron esetében.

Egyéb gyógyszerek egyidejű alkalmazása:

Gemfibrozil/fibrátok: az atorvasztatin indukálta myopathia kockázata fokozódhat fibrátok egyidejű adásakor. In vitro vizsgálatok eredményei szerint a gemfibrozil gátolja az atorvasztatin glukuronidizációját, ami esetleg az atorvasztatin plazmaszintjének növekedéséhez vezethet (lásd még 4.4 pont). 

Digoxin: digoxin és 10 mg atorvasztatin ismételt, egyidejű adása nem befolyásolta a digoxin dinamikus egyensúlyi plazmakoncentrációját. A digoxin koncentrációja azonban kb. 20%‑kal emelkedett digoxin és napi 80 mg atorvasztatin egyidejű alkalmazásakor. Ez az interakció a P‑glikoprotein membrántranszport fehérje gátlásával magyarázható. A digoxinnal kezelt betegeket szoros megfigyelés alatt kell tartani.

Orális fogamzásgátlók: atorvasztatin és orális fogamzásgátlók egyidejű alkalmazása megemelte a noretiszteron és etinil‑ösztradiol szinteket. Ezt a koncentráció-növekedést az orális fogamzásgátló adagjának megválasztásánál figyelembe kell venni.

Kolesztipol: kolesztipol és atorvasztatin egyidejű adásakor csökkent az atorvasztatin és aktív metabolitjainak plazmakoncentrációja (kb. 25%‑kal). Ugyanakkor a lipidaemiás hatások nagyobb mértékűek voltak, amikor az atorvasztatint kolesztipollal együtt adták, mint amikor bármelyik gyógyszert monoterápiában alkalmazták.

Antacidok: az atorvasztatin, illetve magnézium‑ és alumínium‑hidroxid tartalmú, per os adagolású antacidum folyékony gyógyszerformák egyidejű adása az atorvasztatin plazmaszintjének kb. 35%‑os csökkenését eredményezte; az LDL‑koleszterin csökkenésének mértéke ugyanakkor változatlan maradt.

Warfarin: atorvasztatin és warfarin egyidejű alkalmazása a kezelés első napjaiban a protrombin‑idő kismértékű csökkenését eredményezte, ami azonban 15 nap alatt normalizálódott. Ennek ellenére gondosan kell ellenőrizni azokat a warfarint kapó betegeket, akiknek kezelését atorvasztatinnal egészítik ki.

Fenazon: atorvasztatin és fenazon hosszabb ideig való egyidejű alkalmazása csekély vagy nem észlelhető hatást gyakorolt a fenazon clearance‑ére.

Cimetidin: egy cimetidin és atorvasztatin interakciós vizsgálat során nem figyeltek meg kölcsönhatásokat.

Amlodipin: 80 mg atorvasztatinnal és 10 mg amlodipin egyidejű alkalmazása dinamikus egyensúlyi állapotban nem változtatta meg az atorvasztatin farmakokinetikai paramétereit.

Egyéb gyógyszerek: klinikai vizsgálatok során nem észleltek szignifikáns klinikai interakciókat, amikor az atorvasztatint vérnyomás‑, illetve vércukorszint‑csökkentő gyógyszerekkel együtt alkalmazták.

4.6
Terhesség és szoptatás

Az Atorvastatin-ratiopharm a terhesség és a szoptatás alatt ellenjavallt (lásd 4.3 pont). 

Fogamzóképes nőknek hatékony fogamzásgátlást kell alkalmazniuk a kezelés alatt. 

Az atorvasztatin terhesség és szoptatás alatti biztonságos alkalmazhatóságát eddig nem bizonyították. 

Állatkísérletek eredményei arra utalnak, hogy a HMG‑CoA‑reduktáz‑gátlók befolyásolhatják az embrió és a foetus fejlődését. A vemhes patkányoknak 20 mg/ttkg/nap feletti adagokban adott atorvasztatin késleltette az utódok fejlődését, és csökkentette a postnatalis túlélést. 

Patkányoknál az atorvasztatin és aktív metabolitjainak koncentrációi hasonlóak az anyatejben és a plazmában. Nem ismert, hogy az atorvasztatin kiválasztódik‑e az emberi anyatejbe vagy sem.

4.7
A készítmény hatásai a gépjárművezetéshez és gépek kezeléséhez szükséges képességekre

Az atorvasztatin nem befolyásolja a gépjárművezetéshez és gépek kezeléséhez szükséges képességeket.

4.8
Nemkívánatos hatások, mellékhatások

A leggyakoribb várható mellékhatások főleg a gastrointestinalis rendszerből származó tünetek, többek között obstipatio, flatulentia, dyspepsia, hasi fájdalom, melyek a folyamatos kezelés alatt rendszerint enyhülnek. Klinikai vizsgálatok során az atorvasztatinnak tulajdonított mellékhatások miatt a betegek kevesebb, mint 2%‑a hagyta abba a kezelést.

A mellékhatások alábbi listája klinikai vizsgálatokon és a forgalomba hozatalt követő jelentéseken alapszik. 

Az események becsült gyakorisága a következő: gyakori (≥1/100 ‑ <1/10), nem gyakori (≥1/1000 ‑ <1/100), ritka (≥1/10 000 ‑ <1/1000), nagyon ritka (<1/10 000).

Vérképzőszervi és nyirokrendszeri betegségek és tünetek: 

Nem gyakori: thrombocytopenia.

Idegrendszeri betegségek és tünetek

Gyakori: fejfájás, szédülés, paraesthesia, hypaesthesia.

Nem gyakori: perifériás neuropathia.

A fül és az egyensúly‑érzékelő szerv betegségei és tünetei:

Nem gyakori: tinnitus

Emésztőrendszeri betegségek és tünetek:

Gyakori: obstipatio, flatulentia, dyspepsia, émelygés, hasmenés.

Nem gyakori: anorexia, hányás.

A bőr és a bőr alatti szövet betegségei és tünetei:

Gyakori: bőrkiütés, pruritus.

Nem gyakori: urticaria.

Nagyon ritka: angioneuroticus oedema, hólyagos bőrkiütések (ideértve az erythema multiformét, Stevens‑Johnson szindrómát és a toxikus epidermalis necrolysist is).

A csont- és izomrendszer, valamint a kötőszövet betegségei és tünetei:

Gyakori: myalgia, arthralgia.

Nem gyakori: myopathia.

Ritka: myositis, rhabdomyolysis.

Endokrin betegségek és tünetek:

Nem gyakori: hajhullás, hyperglykaemia, hypoglykaemia, pancreatitis.

Általános tünetek, az alkalmazás helyén fellépő reakciók:

Gyakori: kimerültség, mellkasi fájdalom, hátfájás, perifériás oedema.

Nem gyakori: rossz közérzet, elhízás.

Immunrendszeri betegségek és tünetek:

Gyakori: túlérzékenység.

Nagyon ritka: anafilaxia.

Máj- és epebetegségek, illetve és tünetek:

Ritka: hepatitis, cholestaticus icterus.

A nemi szervekkel és az emlőkkel kapcsolatos betegségek és tünetek:

Nem gyakori: impotencia.

Pszichiátriai kórképek:

Gyakori: álmatlanság.

Nem gyakori: amnézia.

Laboratóriumi és egyéb vizsgálatok eredményei:

Az egyéb HMG‑CoA‑reduktáz‑gátlókhoz hasonlóan az atorvasztatinnal kezelt betegek körében is beszámoltak a szérum transzaminázok emelkedéséről. Ezek többnyire csekély mértékű és átmeneti jellegű változások voltak, amelyek miatt nem volt szükséges a terápia megszakítása. A szérum transzaminázok klinikailag szignifikáns (a normál érték felső határának háromszorosát meghaladó) emelkedését az atorvasztatint kapó betegek 0,8%‑ánál mértek. Ezek az emelkedések minden betegnél dózisfüggőnek és átmeneti jellegűnek bizonyultak.

A szérum kreatin‑foszfokináz (CPK) szint (a normális tartomány felső értékének háromszorosát meghaladó mértékű) emelkedését a klinikai vizsgálatok során az atorvasztatint kapó betegek 2,5%‑ánál észlelték, ami hasonló a többi HMG‑CoA‑reduktáz‑gátlóknál tapasztaltakhoz. Az átlagos felső határt több mint tízszeresen meghaladó értéket az atorvasztatint kapó betegek 0,4%‑ánál észlelték (lásd 4.4 pont). 

4.9
Túladagolás

Nem áll rendelkezésre specifikus kezelés az Atorvastatin‑ratiopharm túladagolására vonatkozóan. Túladagolás esetén a beteget tüneti, illetve, ha szükséges, támogató kezelésben kell részesíteni. Ellenőrizni kell a májfunkciós és a szérum CPK‑értékeket. Mivel a hatóanyag nagymértékben kötődik a plazmafehérjékhez, ezért a hemodialízistől nem várható az atorvasztatin‑clearance szignifikáns javulása.

5.
FARMAKOLÓGIAI TULAJDONSÁGOK

5.1
Farmakodinámiás tulajdonságok

Farmakoterápiás csoport: HMG‑CoA‑reduktáz‑inhibitorok, 
ATC-kód: C10A A05

Az atorvasztatin a HMG‑CoA‑reduktáz szelektív, kompetitív inhibitora, a sebesség‑meghatározó enzim, amely a 3‑hidroxi‑3‑metil‑glutaril‑koenzim‑A mevanoláttá történő átalakulásért felelős. Ez utóbbi vegyület a szterolok, többek között a koleszterin prekurzora. A májban a trigliceridek és a koleszterin beépülnek a VLDL‑be (nagyon alacsony sűrűségű lipoproteinek), és a perifériás szövetekhez történő továbbszállítás céljából a véráramba szabadulnak fel. Az alacsony sűrűségű lipoproteinek (LDL) a VLDL‑ből keletkeznek, és túlnyomórészt a nagy affinitású LDL‑receptor révén bomlanak le. 

Az atorvasztatin a HMG‑CoA‑reduktáz és a májban folyó koleszterinszintézis gátlásán keresztül csökkenti a vérben a koleszterin‑, illetve lipoproteinszintet. Az atorvasztatin ugyanakkor növeli a májban lévő sejtfelszíni LDL‑receptorok számát, ami gyorsítja az LDL felvételt és lebomlást.

Az atorvasztatin csökkenti az LDL‑termelést és az LDL-részecskék számát. Az atorvasztatin az LDL‑receptor aktivitás kifejezett és tartós növekedését hozza létre, amivel együtt jár a keringő LDL részecskék minőségének kedvező változása. Az atorvasztatin szignifikáns mértékben csökkenti az LDL‑koleszterinszintet a homozigóta familiáris hypercholesterinaemiában szenvedő betegeknél, annak ellenére, hogy ez a betegcsoport általában nem reagál a lipidszint‑csökkentő kezelésekre.

Dózis-vizsgálatokban az atorvasztatin kimutatottan csökkenti az összkoleszterinszintet (30‑46%), az LDL‑koleszterinszintet (41‑61%), az apolipoprotein B-t (34‑50%) és a trigliceridszintet (14‑33%), de ezzel egyidejűleg változó mértékben emeli a HDL‑koleszterinszintet és az apolipoprotein‑A1 szintjét. Ezek az eredmények azonos mértékben vonatkoznak a heterozigota familiáris hypercholesterinaemiában, a hypercholesterinaemia nem familiáris formájában és a kevert hyperlipidaemiában, többek között a nem inzulinfüggő diabetes mellitusban szenvedő betegekre is.

Az összkoleszterin‑, LDL‑koleszterin‑ és apolipoprotein‑B‑szintek csökkentése bizonyítottan csökkenti a szívinfarktus és az ebből eredő halálozás kockázatát. Az atorvasztatin betegségekre és halálozási rátára gyakorolt hatásának vizsgálata jelenleg is folyik.  

Az Early Recurrent Ischemic Events in Acute Coronary Syndromes (MIRACL, azaz „Korai, visszatérő ischaemiás események akut koronária szindrómában”) profilaktikus, nyomonkövető vizsgálatban 80 mg atorvasztatin hatását értékelték 3086 (atorvasztatin n=1538; placebo n=1548) akut coronaria szindrómás betegnél, ideértve az anginás betegeket is. A kezelést a beteg kórházba való felvételét követő 24‑96 órán belül elkezdték. A myocardialis ischaemia egyértelmű jelei mellett jelentkező angina pectoris miatti ismételt hospitalizáció kockázata szignifikánsan, 26%‑kal csökkent (p=0,018). 

5.2
Farmakokinetikai tulajdonságok

Felszívódás:

Az atorvasztatin per os bevételt követően gyorsan felszívódik; maximális plazmakoncentrációját (Cmax) 1‑2 órán belül éri el. A felszívódás mértéke az atorvasztatin dózisával arányosan növekszik. A filmtabletta bevételét követően az atorvasztatin biohasznosulása a per os alkalmazott atorvasztatin oldat biohasznosulásának 95‑99%‑a. Az abszolút biohasznosulás megközelítően 12%, az aktív HMG‑CoA‑reduktáz‑gátló szisztémás hasznosulása kb. 30%. Az alacsony mértékű szisztémás hasznosulás a gastrointestinalis mucosában lezajló preszisztémás clearance‑nek és/vagy a májban lezajló first‑pass metabolizmusnak köszönhető.

Eloszlás:

Az atorvasztatin átlagos eloszlási térfogata kb. 381 liter. Az atorvasztatin ≥ 98%-ban kötődik a plazmafehérjékhez.

Metabolizmus: 

Az atorvasztatint a citokróm P450 3A4 orto‑ és parahidroxilált származékokká és különböző béta‑oxidációs termékekké metabolizálja. Ezek az összetevők glükuronidáció útján tovább metabolizálódnak. In vitro az orto‑ és a parahidroxilált származékok HMG‑CoA‑reduktáz‑gátló hatása az atorvasztatinéval azonos mértékű. A HMG‑CoA‑reduktázt gátló aktivitás mintegy 70%‑a az aktív metabolitoknak tulajdonítható. 

Kiválasztás: 

Az atorvasztatin hepatikus és/vagy extrahepatikus átalakulását követően főleg az epével választódik ki. Ennek ellenére úgy tűnik, hogy a hatóanyag nem vesz részt jelentős enterohepatikus körforgásban. Az atorvasztatin átlagos eliminációs felezési ideje a plazmában embernél kb. 14 óra. Az aktív metabolitoknak köszönhetően a HMG‑CoA‑reduktázt gátló aktivitás felezési ideje kb. 20‑30 óra. 

Különleges betegcsoportok

Időskorú betegek: Az atorvasztatin és aktív metabolitjainak plazmakoncentrációja magasabb egészséges idősebb korú egyéneknél, mint a fiatalabbaknál, ugyanakkor a vérlipidekre gyakorolt hatások mindkét korcsoportban hasonlók.

Gyermekek: Gyermekekre vonatkozó farmakokinetikai adatok nem állnak rendelkezésre.

Nemek közötti különbségek: Az atorvasztatin és aktív metabolitjainak koncentrációja eltérő a nőknél és a férfiaknál (a maximális plazmakoncentráció nőknél mintegy 20%‑kal magasabb, az AUC pedig körülbelül 10%‑kal alacsonyabb). Ezeknek a különbségeknek nincs klinikai jelentőségük, a vérlipideket csökkentő hatás mértékében jelentkező eltérés nem szignifikáns. 

Vesekárosodás: A vesebetegség nem befolyásolja az atorvasztatinnak és aktív metabolitjainak sem a plazmakoncentrációját, sem a vérlipidekre gyakorolt hatását.

Májkárosodás: Krónikus alkoholos májbetegségben (Childs-Pugh B) szenvedő betegeknél az atorvasztatin és aktív metabolitjainak plazmakoncentrációja szignifikánsan emelkedett mértékű (a Cmax kb. 16‑szoros és az AUC kb. 11‑szeres).

5.3
A preklinikai biztonságossági vizsgálatok eredményei

Az atorvasztatin patkányokban nem volt karcinogén. Az alkalmazott maximális adag 63‑szorosa volt a legmagasabb, mg/ttkg alapján megadott humán dózisnak (napi 80 mg), és 8‑16‑szor magasabb a teljes gátló aktivitás alapján meghatározott AUC (0‑24) értékeket alapul véve. Egy két évig tartó, egereken végzett vizsgálat során a hím állatoknál emelkedett a hepatocellularis adenomák, nőstény állatoknál pedig a hepatocellularis carcinomák incidenciája abban a csoportban, melyet a maximális dózissal kezeltek, ami mg/ttkg‑ra vonatkoztatva 250‑szer nagyobb volt, mint az embernél alkalmazott legmagasabb dózis. Az egerekre gyakorolt hatás 6‑11‑szer nagyobb mértékű volt az AUC (0‑24) értékek alapján. Négy in vitro, és egy in vivo vizsgálat során az atorvasztatin nem mutatott sem mutagén, sem a reproduktív szervek malformációit előidéző hatást. Állatkísérletekben az atorvasztatin legfeljebb napi 175 mg/ttkg dózisig nem befolyásolta a hím, illetve 225 mg/ttkg/nap dózisig a nőstény állatok fertilitását, továbbá nem idézett elő malformációkat sem.  

6.
GYÓGYSZERÉSZETI JELLEMZŐK

6.1
Segédanyagok felsorolása

Tablettamag:

Mannit (E 421) 

Mikrokristályos cellulóz 

Kalcium‑karbonát (E 170)

Povidon (K-30 típusú) 
Kroszkarmellóz‑nátrium

Nátrium‑laurilszulfát 

Vízmentes kolloid szilícium‑dioxid 

Magnézium‑sztearát 

Tablettabevonat:

Hipromellóz 6 cP (E 464)

Titán‑dioxid (E 171) 

Makrogol 6000

6.2
Inkompatibilitások

Nem értelmezhető.

6.3
Felhasználhatósági időtartam

2 év.

6.4
Különleges tárolási előírások

Ez a gyógyszer nem igényel különleges tárolást.

6.5
Csomagolás típusa és kiszerelése

Buborékcsomagolás (OPA‑Al‑PVC/Al ): minden hatáserősségben 4, 7, 10, 14, 20, 28, 30, 50, 56, 84, 98, 100, 200 (10 x 20), 500 filmtabletta.

Műanyag tartály (HPDE) lepattintható fedéllel (LDPE): minden hatáserősségben 10, 20, 30, 50, 100, 200 filmtabletta.

Nem feltétlenül mindegyik kiszerelés kerül kereskedelmi forgalomba.

6.6
A megsemmisítésre vonatkozó különleges óvintézkedések és egyéb, a készítmény kezelésével kapcsolatos információk
Nincsenek különleges előírások.

Megjegyzés: ( ( egy keresztes)

Osztályozás: II. csoport

Kizárólag orvosi rendelvényhez kötött gyógyszer (V).

ratiopharm GmbH

89079 Ulm, Graf-Arco-Straβe 3.

Németország

8.
A FORGALOMBA HOZATALI ENGEDÉLY SZÁMA(I)

Atorvastatin-ratiopharm 10 mg filmtabletta 

OGYI-T-21233/01 30x

OGYI-T-21233/02 56x

Atorvastatin-ratiopharm 20 mg filmtabletta
 OGYI-T-21233/03 30x

 OGYI-T-21233/04 56x

Atorvastatin-ratiopharm 40 mg filmtabletta 
OGYI-T-21233/05 30x

OGYI-T-21233/06 56x

